ยิงผญบ.นักพัฒนา ตายคารถ มีผลงานดีแต่พูดตรง
อุกอาจ 2 คนร้ายขี่รถ จยย.ยิงถล่มผู้ใหญ่บ้าน นักพัฒนาแห่งควนขนุน จ.พัทลุง เสียชีวิตคารถกระบะ ฉวยโอกาสช่วงเหยื่อชะลอรถบริเวณสามแยกปรี่เข้าประกบรัวกระสุนใส่ 3 นัดซ้อน ผู้ตายพยายามเร่งเครื่องหนีแต่คมกระสุนโดนจุดสำคัญสิ้นใจตายทันที ก่อนรถไถลพุ่งชนบ้านชาวบ้าน ส่วนลูกบ้านที่นั่งคู่กันมาในรถรอดตายหวุดหวิด ตำรวจตั้ง 3 ปมสังหาร ขัดแย้งส่วนตัว ชู้สาว และหักธุรกิจก่อสร้าง พอรู้ตัวทีมฆ่า ส่งสายสืบสะกดรอยคนร้ายไว้แล้ว,คนร้ายประกบยิงผู้ใหญ่บ้านเสียชีวิตคารถกระบะรายนี้ เปิดเผยเมื่อเวลา 09.00 น. วันที่ 17 ก.ย. พ.ต.ท.ไพฑูรย์ ทองพูน สว. (สอบสวน) สภ.ควนขนุน จ.พัทลุง รับแจ้งเหตุยิงกันตายที่สามแยกบ้านโคกวา หมู่ 4 ต.ควนขนุน อ.ควนขนุน จ.พัทลุง ไปตรวจสอบพร้อม พ.ต.อ.คณิต รัตนมณี ผกก.สภ.ควนขนุน พ.ต.ท.ณัฐภัทร รัศมีสุขานนท์ รอง ผกก.สส. พ.ต.ท.เปลี่ยน ชูสุวรรณ์ รอง ผกก.สส. พ.ต.ท.อารมณ์ ไตรเวทย์ สวป. ชุดสืบสวน พิสูจน์หลักฐาน ภ.จ.พัทลุง หน่วยกู้ภัยมูลนิธิพัทลุงการกุศล และแพทย์เวร รพ.ควนขนุน ที่เกิดเหตุพบรถ กระบะอีซูซุ ตอนเดียว ทะเบียน บจ 8316 พัทลุง พุ่งชนบ้านเลขที่ 230 หมู่ 4 ต.ควนขนุน ของนางประทีบ ตรีวัย อายุ 65 ปี ในรถกระบะพบศพนายอดุลย์ สุขนวล อายุ 48 ปี ผู้ใหญ่บ้าน หมู่ 4 บ้านโคกวา ต.ควนขนุน นั่งเลือดทะลักอยู่บนเบาะคนขับ ถูกยิงด้วยปืนเข้ากกหูขวาทะลุโหนกแก้มซ้าย ศีรษะ และหน้าอกรวม 3 นัด ห่างไป 50 เมตร พบปลอกกระสุน 9 มม. ตกอยู่บนถนน 3 ปลอก,สอบสวนทราบว่า ก่อนเกิดเหตุนายอดุลย์ ขับรถกระบะ มีนายประเสริฐ เถื่อนเทพ อายุ 51 ปี ลูกบ้านนั่งมาด้านข้าง เพื่อไปขนย้ายเต็นท์จากวัดนำไปช่วยงานศพลูกบ้าน เมื่อมาถึงสามแยกบ้านโคกวา นายอดุลย์ชะลอความเร็วรถเพื่อขับมุ่งหน้าไปตามเส้นทางถนนดอนนูด ขณะนั้นมีคนร้าย 2 คน ขี่รถ จยย.ฮอนด้า คลิก สีขาว ไม่ทราบทะเบียน มาจอดประชิดรถกระบะ คนขี่รถ จยย. สวมเสื้อแขนยาวสีขาว หมวกแก็ปสีขาว ส่วนคนซ้อนท้ายสวมเสื้อแขนยาวสีดำชักปืนรัวยิงใส่นายอดุลย์ 3 นัด ขณะที่นายอดุลย์ได้เหยียบคันเร่งรถหลบหนี แต่กระสุนถูกจุดสำคัญทำให้เสียชีวิตคารถกระบะ และรถไถลพุ่งชนบ้านหลังดังกล่าว ส่วนนายประเสริฐลูกบ้านที่นั่งมาด้วยปลอดภัยและรอดตายหวุดหวิด,พ.ต.อ.คณิต ผกก.สภ.ควนขนุน เผยว่า จากการประชุมร่วมกันระหว่างนายพงศ์เทพ ประทุมสุวรรณ นอภ.ควนขนุน ฝ่ายปกครอง ชุดสืบสวนและชุดปราบปราม ได้ข้อมูลว่านายอดุลย์ถือเป็นผู้ใหญ่บ้านนักพัฒนาจนเป็นที่ยอมรับของชาวบ้านและหัวหน้าส่วนราชการในพื้นที่ ล่าสุดพัฒนาหมู่บ้านเข้มแข็งจนเป็นต้นแบบและได้รับคัดเลือกให้รับรางวัลหมู่บ้านดีเด่นประจำอำเภอควนขนุน ส่วนอุปนิสัยของผู้ตายเป็นคนพูดจาโผงผาง ตรงไปตรงมา ชอบทำงานให้ส่วนรวม และเป็นจิตอาสาช่วยเหลือผู้ได้รับความเดือดร้อนมาอย่างต่อเนื่อง สำหรับสาเหตุการสังหารโหดในครั้งนี้ เบื้องต้นตั้งไว้ 3 ประเด็น คือ ความขัดแย้งเรื่องส่วนตัว ชู้สาว และขัดแย้งธุรกิจรับเหมาก่อสร้าง จากการตรวจสอบกล้องวงจรปิดในจุดเกิดเหตุและพื้นที่ใกล้เคียง รวมทั้งสอบปากคำพยานผู้เห็นเหตุการณ์และญาติบางคนของผู้ตาย ขณะนี้พอทราบเบาะแสของกลุ่มคนร้ายแล้ว และส่งชุดสืบสวนประกบตัวผู้ต้องสงสัยที่ทำหน้าที่ขี่รถ จยย.ไว้แล้ว
อุกอาจ 2 คนร้ายขี่รถ จยย.ยิงถล่มผู้ใหญ่บ้านนักพัฒนาแห่งควนขนุน จ.พัทลุง เสียชีวิตคารถกระบะ ฉวยโอกาสช่วงเหยื่อชะลอรถบริเวณสามแยกปรี่เข้าประกบรัวกระสุนใส่ 3 นัดซ้อน ผู้ตายพยายามเร่งเครื่องหนีแต่คมกระสุนโดนจุดสำคัญสิ้นใจตายทันที
ยิงผู้ใหญ่บ้าน,ผู้ใหญ่บ้านโคกวา,2มือปืนประกบยิง,อดุลย์ สุขนวล,ข่าวหน้า 1,ข่าวทั่วไป